b'\n_START_ARTICLE_\nSant Crist\xc3\xb2fol de Pasq\xc3\xbcets\n_START_SECTION_\nSituaci\xc3\xb3\n_START_PARAGRAPH_\nEst\xc3\xa0 situada al sector sud del terme municipal, als vessants de llevant de la Serra de Querol, al marge dret del Cardener, a un centenar de metres per damunt de la carretera de Coll de Port. S\'aixeca damunt d\'un llom rodejat d\'antics camps de conreu, avui prats de pastura. L\'indret queda al sud-oest del nucli de la Coma._NEWLINE_S\'hi va a peu per un petit sender senyalitzat: la ruta de les ermites. Al km. 4 de la carretera LV-4012 de Sant Lloren\xc3\xa7 a Tuix\xc3\xa9n, abans de creuar el pont de la Pedra, es troba a l\'esquerra un ampli espai on es pot aparcar (42\xc2\xb0\xc2\xa009\xe2\x80\xb2\xc2\xa053\xe2\x80\xb3\xc2\xa0N, 1\xc2\xb0\xc2\xa035\xe2\x80\xb2\xc2\xa039\xe2\x80\xb3\xc2\xa0E). Hi ha un pal indicador. El sender inicialment puja cap al nord per\xc3\xb2 molt aviat gira en direcci\xc3\xb3 sud. Est\xc3\xa0 ben fressat i arriba a Sant Crist\xc3\xb2fol en menys de mitja hora.\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia d\'una sola nau, sense absis i de redu\xc3\xafdes dimensions (2,70x4,80 metres). L\'esgl\xc3\xa9sia ha perdut la seva coberta original que ha estat substitu\xc3\xafda per una construcci\xc3\xb3 de maons, visibles a trav\xc3\xa9s de l\'enguixat interior. Aquesta coberta \xc3\xa9s a dues vessants. L\'esgl\xc3\xa9sia est\xc3\xa0 orientada a llevant i constru\xc3\xafda amb un aparell molt r\xc3\xbastec. La porta a ponent \xc3\xa9s d\'esqueixada i molt senzilla. Cal pensar en una esgl\xc3\xa9sia d\'or\xc3\xadgens no rom\xc3\xa0nics. Alguns autors la consideren una esgl\xc3\xa9sia prerom\xc3\xa0nica. A l\'altar hi ha pintat un retaule advocat al sant patr\xc3\xb3. L\'esgl\xc3\xa9sia, est\xc3\xa0 adossada a la masia del mateix nom.\n_START_SECTION_\nNot\xc3\xadcies hist\xc3\xb2riques\n_START_PARAGRAPH_\nL\'Esgl\xc3\xa9sia de Sant Crist\xc3\xb2fol de Pasq\xc3\xbcets o de Cogulls, es coneix tamb\xc3\xa9 amb el nom de Sant Llop. Prop d\'aquest indret, a la Costa de Galliners, el monestir de Sant Lloren\xc3\xa7 de Morunys hi tenia moltes vinyes. El lloc, apareix en la documentaci\xc3\xb3 medieval amb el nom de "Muntanya dels Llops". En aquest lloc hi havia encara al segle XVII galls negres salvatges, i aquest fou el nom que esdevingu\xc3\xa9 el m\xc3\xa9s conegut.'